OMUSUMBA w’abalokole avumiridde bannayuganda abasaasanya ssente mu bintu ebitalimu kyokka nga waliwo abalina ebizibu abeetaaga okuyambibwa .
Omusumba Yusufu Tunde akulira amakanisa ga Redeemed Christian Church Of God yasisinzidde ku mukolo gw’okutongoza amazzi ku kyalo Jjokolera mu ggombolola ye Nangabo mu Disitulikiti ye Wakiso ku Lwomukaaga ,ng’amazzi gano gabaaweereddwa obuweereza bw’ekkanisa ya Redeemed Christian Church Of God nga bayambibwako ekibibiina kya The Hope Foundation mu America
Tunde yategeezezza nti waliwo abalina ssente kyokka mu kifo
ky’okuyamba abantu abalina obwetaavu badda mu kuzikozesa bintu bitaliimu ng’onywa omwenge , ssaako n'okweraga mu Kampala.
yagasseeko nti bannayuganda balina ebizibu ebyenjawulo okuli enzizi , obutaba n’amassomero malungi n’ebirala “Jjokolera amazzi babadde bagasena mu bidiba naye ng’ekkanisa akatono ketulina tusobodde okufunirako amazzi agamazeewo obukadde 17 kale nsaba abagagga abalina ku ssente okuyamba abantu nga kino kijja kubaviirako okufuna omukisa” Tunde bwe yategeezezza
Ate Bunmi Monye omusumba w’ekkanisa ya Redeemed Christian Church Of God e Kanyanya yategeezezza nti abaana bangi bafudde ng’obuzibu buva ku mazzi macaafu nga kino kye kyabaaviirako okuyamba abantu mu bitundu by’eggwanga ebyenjawulo nga babazimbira enzizi ku bwerere, yagambye bakazimba enzizzi ezisoba 18 mu bitundu bya Uganda .
Yayongeddeko nti wabula ekisinze okubamalamu amaanyi buli gye bazimba enzizzi ababbi basumululako ebyuma bya Nayikonto ne babitwala kye yagambye nti kati batandise okuzimbako obuyumba n’okussaawo amasannyalaze okusobola okutangira ababbi .
Bannange naffe ssente tetulina twerekereza bwerekereza okuyamba temumenya akayumba ate ne mubba ebyuma bya Nayokonto” Bunmi Monye bwe yategeezezza.
Moses Mutabaazi ssentebe w’ekitundu kino yategeezezza nti Amazzi gano aga nayikonto agabaweereddwa gagenda kuyamba ebyalo bisatu okuli Kiti, Watuba ne Jjokolera ,era n'agattako nti enzizi mu kitundu ntono ate ng’ezimu ncaafu
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn